พันธบัตร30ปีฮอต!
สถาบันแห่ประมูลพันธบัตรรัฐบาลอายุ 30 ปี กดผลตอบแทนลดฮวบ
18 เม.ย. 2559

สถาบันแห่ประมูลพันธบัตรรัฐบาลอายุ 30 ปี กดผลตอบแทนลดฮวบ
สมาคมตลาดตราสารหนี้ไทย รายงานว่า ระหว่างวันที่ 4-8 เม.ย. 2559 อัตราผลตอบแทนของพันธบัตรรัฐบาลลดลงเกือบทุกช่วงอายุ โดยเฉพาะรุ่นอายุ 30 ปี ลดลง ถึง 0.16% จากระดับ 2.56% ในสัปดาห์ก่อนหน้าเป็น 2.40% เป็นผลจากการประมูลพันธบัตรรัฐบาลรุ่น Benchmark 30 ปี (LB446A) ในวันอังคารที่ผ่านมา จำนวน 1 หมื่นล้านบาท ที่อัตราผลตอบแทน 2.1682% แม้จะมีความต้องการมากกว่าวงเงินประมูล 1.4 เท่า แต่ช่วงห่างของอัตราผลตอบแทนที่ประมูลได้ห่างกันมากถึง 0.15% (2.08-2.23%) แสดงถึงราคาของความต้องการอย่างมากในตราสารระยะยาวของผู้เข้าร่วมประมูล
น.ส.อริยา ติรณะประกิจ ผู้ช่วยกรรมการ ผู้จัดการ สมาคมตลาดตราสารหนี้ไทย กล่าวว่า นักลงทุนสถาบันมีความต้องการลงทุนในหุ้นกู้สูงมาก เช่น กองทุนบำเหน็จบำนาญข้าราชการ (กบข.) โดยเฉพาะบริษัทประกัน ต้องการหุ้นกู้อายุ 30 ปี จำนวนมาก เพื่อให้สอดคล้องกับอายุของกรมธรรม์ และยังได้รับผลตอบแทนประมาณ 3-4% ต่อปี แม้อาจจะไม่ได้สูงเท่าจำนวนที่ต้องจ่ายผลตอบแทนให้แก่ลูกค้า แต่ในภาวะเศรษฐกิจเช่นนี้ต้องลดความเสี่ยงดีกว่า
"ผลตอบแทนของพันธบัตรอายุ 30 ปี ลดลงอย่างต่อเนื่อง สิ้นปีก่อนยังอยู่ที่ประมาณ 3.60% และล่าสุดลงมาเหลือ 2.33% นับว่าลงมามากถึง 2.70% ตามความ ต้องการสูงกว่าจำนวนที่มีอยู่ เพราะนักลงทุนสถาบันต้องกระจายความเสี่ยงในการลงทุน" น.ส.อริยา กล่าว
นายทรงกลด วงศ์ชัย ผู้อำนวยการอาวุโสฝ่ายวิเคราะห์หลักทรัพย์ บล.กรุงศรี กล่าวว่า ในเดือน ก.พ. ตลาดหุ้นจะปรับตัวดีขึ้นจากเงินทุนต่างประเทศไหลเข้ามา แต่จะเห็นว่าเงินเข้ามาพักในตลาดหุ้นน้อยมาก ส่วนใหญ่จะเข้ามาลงทุนในตลาดพันธบัตร ทำให้อัตราผลตอบแทนในตลาดพันธบัตรอายุ 10 ปี ลดลงจาก 1.50-1.60% จากก่อนหน้าอยู่ที่ 2.50% เพราะความต้องการลงทุนมีมากกว่าปริมาณตราสารที่จะลงทุน และแม้ว่าให้ผลตอบแทนต่าลงแต่ก็ยังต้องการเนื่องจากมั่นคง ขณะที่ ตลาดหุ้นจะเสี่ยงมากกว่า